**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága 2019. november havi rendes ülésére**

**Javaslat a Klímabarát Települések Szövetségéhez csatlakozásra**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a 175/2019. (VI. 12.) JTKB. sz. határozatával felkérte a polgármestert, hogy kerüljön megvizsgálásra a Klímabarát Települések Szövetségéhez való csatlakozás lehetősége.

Mivel a klímaváltozást – a klímatudomány egyre pesszimistább előrejelzései mellett - napról napra mi magunk is megtapasztaljuk, szükségessé válik, hogy a különböző közösségek, köztük az önkormányzatok is a maguk szintjén lépéseket tegyenek az okok felismerésére, a változások mérséklésére. A Klímabarát Települések Szövetsége 2009 óta a települések összefogásával, jógyakorlatok átadásával, tudásátadó rendezvények szervezésével tudja ezt segíteni.

A Klímabarát Települések Szövetségének tagja lehet az a település, amely - közgyűlési döntés alapján - tagsági nyilatkozatot tesz egy szándéknyilatkozat aláírásával arról, hogy az Egyesület tagja kíván lenni. A szándéknyilatkozat mintája az előterjesztés 1. sz. mellékletét képezi. A benyújtott tagsági jelentkezést az Egyesület Elnöksége nyílt szavazáson fogadja el.

A településnek szükséges megneveznie egy koordinátort, aki képviseli a települést az egyesületben, továbbá éves beszámolót küldenie a településen folyó Klímabarát Ajánlásoknak megfelelő tevékenységekről és tagdíj befizetésével évente hozzájárulnia az Egyesület munkájához. A tagdíj Szombathely MJV Önkormányzata számára a lakosságszám alapján évi 300.000 Ft. Idei évben nem igényel költségvetési forrást.

Az előterjesztés mellékleteit képezik a Szövetség jogerős Alapszabálya (2. sz. melléklet), a Szövetség által megfogalmazott klímabarát ajánlások (3. sz. melléklet) és a csatlakozási tájékoztató (4. sz. melléklet).

Kérem a Tisztelt Bizottságot, hogy a fentiek alapján az előterjesztést megtárgyalni és a határozati javaslatot jóváhagyni szíveskedjék.

Szombathely, 2019. november „ ”.

 **/: Dr. László Győző:/**

 **alpolgármester**

**HATÁROZATI JAVASLAT**

**…/2019. (XI.26.) VISB. sz. határozat**

1. A Városstratégiai, Idegenforgalmi és Sport Bizottság egyetért a Klímabarát Települések Szövetségéhez való csatlakozással.

2. A Bizottság felkéri a Közgyűlést, hogy a Szövetséghez csatlakozás feltételeit tekintse át, és határozzon a csatlakozás folyamatának megindításáról.

3. A Közgyűlés a jövő évtől a Költségvetés terhére biztosítja a szükséges forrást.

**Felelősök:** Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**Mellékletek:**

1. sz. melléklet: Szándéknyilatkozat minta

2. sz. melléklet: a Klímabarát Települések Szövetsége jogerős Alapszabálya

3. sz. melléklet: a Szövetség által megfogalmazott klímabarát ajánlások

4. sz. melléklet: csatlakozási tájékoztató